అందలమెక్కించిన అంచనాలు..
- రంకేసిన బుల్‌
- సెన్సెక్స్‌లో 777 పాయింట్ల ర్యాలీ
-  గత ఏడేండ్లలో తొలి భారీ ర్యాలీ
-  కీలకమైన 'వడ్డీ రేట్ల' అంచనాలతో పైకి
-  ఆ మూడు సూచీలదేే సగం వాటా..
ముంబయి: పలు అనుకూలతల నడుమ దేశీయ స్టాక్‌ మార్కెట్లు మంగళవారం పరుగులు పెట్టాయి. రానున్న కాలంలో వడ్డీ రేట్లు తగ్గొచ్చన్న అంచనాలతో అన్ని రంగాల సూచీలు రాణించాయి. గత ఏడేళ్లలో ఎప్పుడూ లేని విధంగా మంగళవారం దేశీయ స్టాక్‌ మార్కెట్లు ఒక్క రోజుర్యాలీని నమోదు చేశాయి. వచ్చే ఆర్థిక సంవత్సరంలో ద్రవ్య లోటు లక్ష్యాన్ని చేరుకుంటామని ఆర్ధిక శాఖ మంత్రి అరుణ్‌ జైట్లీ బడ్జెట్‌లో పేర్కొనడం మదుపర్లలో విశ్వాసాన్ని నింపింది. ద్రవ్యలోటును నియంత్రిస్తామని తెలుపడంతో 'రిజర్వు బ్యాంకు ఆఫ్‌ ఇండియా' వడ్డీ రేట్లను తగ్గించడానికి ఎక్కువగా ఆస్కారం ఉందన్న ఊహాలు మార్కెట్లకు కొత్త ఊపిరినూదాయి.
మరోవైపు చైనా సానుకూల పరిణామాలు పెరిగిన ఆసియన్‌ మార్కెట్ల నుంచి లభించిన జోష్‌ మదుపరులను మరింత ఉత్సాహ పరిచాయి. ఈ నేపధ్యంలోనే బీఎస్‌ఈ సెన్సెక్స్‌ 777.35 పాయింట్లు రాణించి 23,779.35 పాయింట్ల వద్ద హుందాగా నిలబడింది. బీఎస్‌ఈ సెన్సెక్స్‌ 2009 మే తర్వాత ఒక సెషన్లో ఏకంగా 777 పాయింట్ల ర్యాలీని నమోదు చేసింది. ఏడేండ్ల తరువాత ఇదే తొలిసారి. నేషనల్‌ స్టాక్‌ ఎక్సేంజీ నిఫ్టీ 235.25 పాయింట్లు పెరిగి 7,222.30 వద్ద ముగిసింది. అంతర్జాతీయ అంశాలకు తోడు విదేశీ సంస్థాగత మదుపర్లు భారీగా కొనుగోళ్లకు మొగ్గు చూపడం, డాలర్‌తో రూపాయి మారకం విలువ పుంజుకోవడం మార్కెట్లలో కొత్త విశ్వాసాన్ని నింపాయి. ఇంట్రా ట్రేడింగ్‌లో సెన్సెక్స్‌ ఏకంగా 1,284 పాయింట్లు పెరిగింది. మొత్తం ర్యాలీలో ఐటీసీ, ఇన్ఫోసిస్‌, ఐసీఐసీఐ బ్యాంకు షేర్లు జోరు కనిపించింది. ఇవే ర్యాలీకి 370 పాయింట్లతో 50 శాతం వాటాను మద్దతునిచ్చాయి.
ఒకే రోజు మదుపర్లు రూ.2.50 కోట్లు విలువను పెంచుకున్నారు. బీఎస్‌ఇ క్యాపిటల్‌ విలువ 88.35 లక్షల కోట్ల నుంచి రూ.85.83 లక్షల కోట్లకు చేరింది. బీఎస్‌ఈ సూచీలలో కన్సూమర్‌ డ్యూరెబుల్స్‌ 4.19 శాతం, ఐటీి 4.21 శాతం, ఆటో 4.19 శాతం చొప్పున అధికంగా పెరిగాయి. మిగితా అన్ని రంగాల షేర్లు కూడా లాభాల్లోనే ముగిశాయి. బీఎస్‌ఈలో మొత్తంగా మదుపర్ల మద్దతుతో 1,885 స్టాక్స్‌ లాభాల్లో ముగియగా, మరోవైపు 574 స్టాక్స్‌ ప్రతికూలతను ఎదుర్కొన్నాయి. నిఫ్టీలో 47 స్టాక్స్‌ లాభాల్లో ముగియగా, 3 స్టాక్స్‌ మాత్రమే నష్టాలను చవి చూశాయి. సెన్సెక్స్‌లో ఐటీసీ అత్యధికంగా 9.91 శాతం రాణించింది. ఇదేక్రమంలో ఐసీఐసీఐ బ్యాంకు 7.95 శాతం, మారుతీ సుజుకీ 7.8 శాతం, హీరో మోటో కార్ప్‌ 6.07 శాతం, అదాని పోర్ట్స్‌ 5.30 శాతం, గెయిల్‌ 5.04 శాతం, టాటా మోటార్స్‌ 5.01 శాతం, యాక్సిస్‌ బ్యాంకు 4.4 శాతం, టీసీఎస్‌ 4.27 శాతం, ఎల్‌అండ్‌టీ 4.12 శాతం చొప్పున పెరిగాయి.
ప్రపంచ మార్కెట్లు
 మంగళవారం ఉదయం అత్యధిక ఆసియన్‌ మార్కెట్లు మిశ్రమంగా ట్రేడ్‌ అయ్యాయి. జపాన్‌కు నిక్కీ 0.70 శాతం తగ్గింది. చైనాకు చెందిన సీిఐఎస్‌ 0.60 శాతం పెరిగింది. హాంగ్‌కాంగ్‌ సెంగ్‌ 0.6 శాతం, సౌత్‌ కొరియాకు చెందిన కోస్పి 0.1 శాతం పడింది. తైవాన్‌ టిడబ్ల్యుఎస్‌ఈ 0.48 శాతం పెరిగింది.
అమెరికన్‌ మార్కెట్లలో వాల్‌స్ట్రీట్‌ సోమవారం నష్టపోయింది. గృహాల అమ్మకాలు తగ్గాయన్న వార్తల నేపథ్యంలో డొజోన్స్‌ సూచీ 0.74 శాతం తగ్గింది. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 56 పైసలు పుంజుకుని 67.86 వద్ద నమోదయ్యింది. బడ్జెట్‌లో ప్రతిపాదనలను మార్కెట్‌ కొంత ఆలస్యంగా అర్థం చేసుకొందనీ ఈ పరిణామమే మార్కెట్లలో మదుపర్లను కొనుగోళ్లకు పురిగొల్పిందని బ్రోకర్లు పేర్కొన్నారు.
మీ స్నేహితులకు రికమెండ్ చెయ్యండి